Smernica Komisie 1999/18/ES
z 18. marca 1999,
ktorou sa prispôsobuje technickému pokroku smernica Rady 76/762/EHS, týkajúca sa predných hmlových svetlometov a žiaroviek pre také svietidlá
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel [1], naposledy zmenenú a doplnenú smernicou Európskeho parlamentu a Rady 98/91/ES [2], a najmä na jej článok 13 ods. 2,
so zreteľom na smernicu Rady 76/762/EHS z 27. júna 1976 o aproximácii právnych predpisov členských štátov o predných svetlách do hmly pre motorové vozidlá a o žiarovkách pre tieto svetlá [3], naposledy zmenenú aktom o pristúpení Rakúska, Fínska a Švédska, a najmä na jej článok 10,
(1) keďže smernica 76/762/EHS je jednou zo samostatných smerníc postupu ES typového schvaľovania stanoveného v smernici 70/156/EHS; keďže následne ustanovenia smernice 70/156/EHS týkajúce sa systémov vozidla, komponentov a samostatných technických jednotiek, platia pre smernicu 76/762/EHS;
(2) keďže najmä články 3 ods. 4 a 4 ods. 3 smernice 70/156/EHS si vyžadujú, aby bol ku každej samostatnej smernici priložený informačný dokument a tiež osvedčenie o typovom schválení podľa prílohy VI k smernici 70/156/EHS, aby mohlo byť typové schvaľovanie spracovávané na počítači; keďže sa osvedčenie o typovom schválení uvedené v smernici 76/762/EHS musí podľa toho zmeniť;
(3) keďže sa musia zjednodušiť postupy, aby sa zachovala ekvivalencia predpokladaná v článku 9 ods. 2 smernice 70/156/EHS medzi určitými samostatnými smernicami a zodpovedajúcimi nariadeniami Európskej hospodárskej komisie Spojených národov pri zmene uvedených nariadení; keďže ako prvý krok musia byť technické požiadavky smernice 76/762/EHS nahradené požiadavkami nariadenia EHK OSN č. 19 pomocou krížových odkazov;
(4) keďže je potrebné zabezpečiť splnenie požiadaviek smernice Rady 76/756/EHS [4], naposledy zmenenej a doplnenej smernicou Komisie 97/28/ES [5], a smernice Rady 76/761/EHS [6], naposledy zmenenej a doplnenej smernicou Komisie 1999/17/ES [7];
(5) keďže ustanovenia tejto smernice sú v súlade so stanoviskom Výboru pre prispôsobenie sa technickému pokroku, ktorý bol založený smernicou 70/156/EHS,
PRIJALA TÚTO SMERNICU:
Článok 1
Smernica 76/762/EHS sa týmto mení takto:
1. Názov sa nahrádza nasledovným:
"o aproximácii právnych predpisov členských štátov, týkajúcich sa predných hmlových svetlometov motorových vozidiel."
2. Odsek 1 článku 1 sa nahrádza týmto textom:
"1. Každý členský štát udelí ES typové schválenie komponentu akémukoľvek typu predného hmlového svetlometu, ktorý spĺňa konštrukčné a testovacie požiadavky, stanovené v príslušných prílohách."
3. Prvý odsek článku 2 sa nahrádza týmto textom:
"Pre každý typ predného hmlového svetlometu, ktorý schvaľujú podľa článku 1, udelia členské štáty výrobcovi ES typovú schvaľovaciu značku komponentu zodpovedajúcu vzoru, ktorý je uvedený v doplnku 3 prílohy I."
4. Článok 4 sa nahrádza nasledujúcim textom:
"Článok 4
Príslušné orgány členských štátov sa budú postupom uvedeným v článku 4 ods. 6 smernice 70/156/EHS navzájom informovať o každom schválení, ktoré udelili, odmietli alebo odobrali podľa tejto smernice."
5. Článok 9 sa nahrádza nasledujúcim textom:
"Článok 9
Na účely tejto smernice "vozidlo" znamená každé motorové vozidlo určené na prevádzku na ceste s karosériou alebo bez nej, s najmenej štyrmi kolesami a maximálnou konštrukčnou rýchlosťou presahujúcou 25 km/h, a jeho prípojné vozidlá, s výnimkou koľajových vozidiel, poľnohospodárskych a lesných traktorov a všetkých pojazdných strojov."
6. Prílohy sa nahradia prílohou k tejto smernici.
Článok 2
1. Od 1. októbra 1999, alebo ak sa uverejnenie textov uvedených v článku 3 oneskorí a uskutoční sa po 1. apríli 1999, šesť mesiacov po skutočnom dátume uverejnenia týchto textov, nesmú členské štáty z dôvodov týkajúcich sa predných hmlových svetlometov:
- odmietnuť udeliť typu vozidla alebo typu predného hmlového svetlometu, ES typové schválenie alebo národné typové schválenie, alebo
- zakázať registráciu, predaj alebo uvedenie do prevádzky vozidiel, alebo predaj alebo uvedenie do prevádzky predných hmlových svetlometov,
za predpokladu, že predné hmlové svetlomety spĺňajú požiadavky smernice 76/762/EHS, zmenené a doplnené touto smernicou a že, pokiaľ ide o vozidlá, sú namontované podľa požiadaviek stanovených v smernici 76/756/EHS.
2. Od 1. apríla 2000 členské štáty:
- nesmú naďalej udeľovať ES typové schválenie a
- môžu odmietnuť udeliť národné typové schválenie
pre akýkoľvek typ vozidla z dôvodov týkajúcich sa predných hmlových svetlometov, ak nie sú splnené požiadavky smernice 76/762/EHS, zmenené a doplnené touto smernicou.
3. Od 1. apríla 2001 sú požiadavky smernice 76/762/EHS, týkajúce sa predných hmlových svetlometov ako komponentov, zmenené a doplnené touto smernicou, platné na účely článku 7 ods. 2 smernice 70/156/EHS.
4. Bez ohľadu na odseky 2 a 3 musia členské štáty predným hmlovým svetlometom určeným ako náhradné diely naďalej udeľovať ES typové schválenie a povoľovať ich predaj a uvedenie do prevádzky podľa predchádzajúcich verzií smernice 76/762/EHS za predpokladu, že také predné hmlové svetlomety
- sú určené na montáž do už používaných vozidiel a
- spĺňajú požiadavky uvedenej smernice, ktoré boli platné v dobe, kedy bolo vozidlo prvýkrát zaregistrované.
Článok 3
Body a prílohy nariadenia EHK OSN č. 19 uvedené v bode 1 prílohy II sa uverejnia v Úradnom vestníku Európskych spoločenstiev do 1. apríla 1999.
Článok 4
1. Členské štáty najneskôr do 1. októbra 1999 prijmú zákony, iné právne predpisy a správne opatrenia potrebné na dosiahnutie súladu s touto smernicou; ak sa však uverejnenie textov uvedených v článku 3 oneskorí a uskutoční sa po 1. apríli 1999, členské štáty splnia túto povinnosť šesť mesiacov po skutočnom dátume uverejnenia týchto textov. Bezodkladne o tom informujú Komisiu.
Členské štáty uplatnia tieto opatrenia od 1. októbra 1999, alebo ak sa uverejnenie textov uvedených v článku 3 oneskorí a uskutoční sa po 1. apríli 1999, šesť mesiacov po skutočnom dátume uverejnenia týchto textov.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 5
Táto smernica nadobudne účinnosť 20. deň po jej uverejnení v Úradnom vestníku Európskych spoločenstiev.
Článok 6
Táto smernica je adresovaná členským štátom.
V Bruseli 18. marca 1999